Moenie skuldig voel as jy deur winter gaan nie, ons almal moet daardeur. Soms het jy net nodig om te sit! Ja, by Jesus se voete te sit en weer jou asem terug te kry nadat jy so vinnig en so vêr gehardloop het. Soos die ou Boesman wat besig was om vir 'n klomp jagters spoor te sny, hy hardloop voor die bakkie uit en volg die bokke se spore. Op 'n stadium gaan sit hy onder 'n groot ou doringboom, toe die jagters wou weet wat gaan nou aan was sy antwoord: "Ek wag vir my siel, êrens het ek vir hom weggehardloop." Winter laat ons soms toe om so bietjie te wag vir ons siel en te vra - waarheen hardloop jy?